text: Carl Holst vil se et samlet Venstre
  03 juni 2014 kl. 14.33
  På aftens hovedbestyrelsesmøde i Odense skal Venstre samles og stå sammen. Det mener regionrådsformand Carl Holst.
  Mødet kommer efter en dag, hvor flere folketingsmedlemmer fra partiet har undsagt Løkke som formand og krævet at han trækker sig. Flere politiske kommentatorer vurderer samtidig, at Løkke vil trække sig som formand på mødet.
  - Jeg mener, at vi skal have en god drøftelse, hvor alle kommer til orde, siger Carl Holst, der er kendt som en af Løkkes tætte politiske allierede og personlige venner.
  Han vil ikke ind i en diskussion af, om Løkke fortsætter som formand efter mødet.
  - Nu skal vi se fremad. Et parti i splittelse taber, et samlet parti vinder. Vi skal nu prøve at komme videre, så vi får samlet partiet, siger Carl Holst.
  